ക്രൈസ്തവര് അമൂല്യമായി കരുതുന്ന പലതിനെയും പിച്ചിച്ചീന്തുന്ന രീതി പ്രതിഷേധാര്ഹം ഈശോ വിവാദത്തില് കെ.സി.ബി.സി വിലകുറഞ്ഞ തമാശകള് സൃഷ്ടിക്കാനോ ശ്രദ്ധ കിട്ടാനോ വേണ്ടി ഒരു വിഭാഗത്തെ വേദനിപ്പിക്കുന്ന പ്രവണത ഒഴിവാക്കപ്പെടേണ്ടതാണ് എന്ന് കെ.സി.ബി.സി. ഈശോ ചിത്രവുമായി ബന്ധപ്പെട്ട വിവാദത്തിലാണ് കെ.സി.ബി.സി പ്രതികരണവുമായി എത്തിയത്. മലയാള സിനിമയിലെ ക്രൈസ്തവ വിരുദ്ധത പുതിയ കാര്യമല്ല. എന്നാല് വിഷയങ്ങളില് പ്രതികരിക്കുന്നതു കൊണ്ട് ശത്രുക്കളെ സൃഷ്ടിക്കുന്ന രീതി ശരിയല്ലെന്നും കെ.സി.ബി.സി പറഞ്ഞു. ഈശോ എന്ന ചിത്രത്തില് ക്രൈസ്തവ വിരുദ്ധമായ ഒന്നുമില്ലെന്നുള്ള സംവിധായകന്റെ ഉറപ്പിനെ അവിശ്വസിക്കേണ്ടതില്ല. എന്നാല് ചിത്രത്തിനോ, കഥാപാത്രത്തിനോ ഈശോ എന്ന പേര് നല്കാതിരുന്നാലും ത്രില്ലര് കഥ പറയുന്ന സിനിമക്ക് ഒന്നും സംഭവിക്കാന് പോകുന്നില്ലെന്നും കെ.സി.ബി.സി വക്താവ് ഫാ. ജേക്കബ് പാലയ്ക്കാപ്പള്ളി ഫെയ്സ്ബുക്കില് കുറിച്ചു. എന്നാല് ക്രൈസ്തവ സമൂഹത്തെ ബാധിക്കുന്ന വിഷയങ്ങളില് പ്രതികരിക്കേണ്ടതില്ല എന്ന വാദഗതിയും ശരിയല്ല. ഏതു വിധം പ്രതികരിക്കണം എന്നുള്ളതാണ് പ്രധാനം. മലയാള സിനിമയിലെ ക്രൈസ്തവ വിരുദ്ധത പുതിയ കാര്യമല്ല. എന്നാല് വിഷയങ്ങളില് പ്രതികരിക്കുന്നതുകൊണ്ട് ശത്രുക്കളെ സൃഷ്ടിക്കുന്ന രീതി ശരിയല്ലെന്നും കെ.സി.ബി.സി പറയുന്നു. ഫെയ്സ്ബുക്ക് കുറിപ്പ്: പ്രതികരണങ്ങള് ആവശ്യമാണ്, പക്ഷേ കഴിഞ്ഞ ചില ദിവസങ്ങള്ക്കിടയില് സോഷ്യല് മീഡിയയിലെ ചില പ്രതികരണങ്ങളെപ്പറ്റിയുള്ള ചര്ച്ചകള് പലയിടങ്ങളിലായി കാണുന്നുണ്ട്. ക്രൈസ്തവരുടെ പ്രതികരണ രീതികളെപ്പറ്റി ആശങ്കയോടെ പ്രതികരിക്കുന്നവരുടെ എണ്ണം വര്ദ്ധിച്ചുവരുന്നു. ഏറെ വിഷയത്തിലുള്ള ഭിന്നാഭിപ്രായങ്ങള് നമുക്കിടയില് വിഭാഗീയതയ്ക്ക് കാരണമാകുന്നു എന്നുള്ളതാണ് പ്രധാനപ്പെട്ട മറ്റൊരു വസ്തുത. നമുക്ക് ഹിതകരമല്ലാത്ത ഒന്ന് സംഭവിച്ചാല് പ്രതികരിക്കേണ്ടതില്ലേ ? പ്രതികരിക്കേണ്ടതുണ്ടെങ്കില് എപ്രകാരമാണ് പ്രതികരിക്കേണ്ടത് ? ഈ രണ്ടു ചോദ്യങ്ങള്ക്കുള്ള വ്യത്യസ്ത ഉത്തരങ്ങളാണ് നമുക്കിടയില് പലപ്പോഴും പരസ്പരം ഏറ്റുമുട്ടിക്കൊണ്ടിരിക്കുന്നത്. അത്തരം ഏറ്റുമുട്ടലുകള് ചിലപ്പോഴെങ്കിലും കൂടുതല് ദോഷകരമാണ് എന്നുള്ള കാര്യം നാം തിരിച്ചറിയേണ്ടതുണ്ട്. ഈശോ എന്ന ചലച്ചിത്രവുമായി ബന്ധപ്പെട്ട വിവാദങ്ങള് പുതിയ ചര്ച്ചകളിലേയ്ക്ക് വഴിമാറിയിരിക്കുന്നു. ഈ വിഷയം പലകാരണങ്ങള്ക്കൊണ്ടും നമുക്കിടയില് ചര്ച്ച ചെയ്യപ്പെടേണ്ടിയിരുന്നു എന്നുള്ളത് നിസ്തര്ക്കമാണ്. ക്രൈസ്തവരുടെ വിശ്വാസത്തിന്റെ ഭാഗമായത് എന്ന നിലയില് മാത്രമല്ല, ഒരു മതത്തില് പെട്ടവരുടെയും നിഷ്കളങ്കമായ വിശ്വാസ വിഷയങ്ങളില് അവര്ക്ക് അസ്വസ്ഥത തോന്നുന്ന രീതിയില് പ്രത്യക്ഷമായോ പരോക്ഷമായോ കൈകടത്തുന്നത് നല്ലതല്ല. കല ആത്യന്തികമായി മനുഷ്യരെ ഒരുമിപ്പിക്കാനുള്ളതായിരിക്കണം, അസ്വസ്ഥതകള്ക്ക് അത് ഇടയാക്കിക്കൂടാ. മതങ്ങളുടെ ഭാഗമായ യാതൊന്നും ചോദ്യം ചെയ്യപ്പെടാന് പാടില്ലാത്തതാണ് എന്നല്ല ഈ പറഞ്ഞതിന്റെ അര്ഥം. ആവിഷ്കാര സ്വാതന്ത്ര്യത്തിന് അതിന്റെതായ പ്രസക്തി ഇവിടെയുണ്ട്. എന്നാല്, വിലകുറഞ്ഞ തമാശകള് സൃഷ്ടിക്കാനോ, ശ്രദ്ധ കിട്ടാനോ വേണ്ടി ഒരു വിഭാഗത്തെ വേദനിപ്പിക്കുന്ന പ്രവണത ഒഴിവാക്കപ്പെടേണ്ടതാണ്. കേവലം പൊതുജന ശ്രദ്ധ ലഭിക്കുന്നതിനായി ഈശോ എന്ന പേര് ഒരു സിനിമയിലെ നായകനും, ആ സിനിമയ്ക്കും നല്കിയിരിക്കുന്നു എന്നുള്ളതാണ് ഇവിടെ സംഭവിച്ചിരിക്കുന്നത്. മനസിലാക്കാന് സാധിച്ചതനുസരിച്ച്, ഒരു ത്രില്ലര് ആയി ഒരുക്കിയിരിക്കുന്ന പ്രസ്തുത ചലച്ചിത്രത്തിനും അതിലെ നായകനും ഈശോ എന്ന പേര് നല്കിയില്ലെങ്കിലും ഒന്നും സംഭവിക്കാന് പോകുന്നില്ല. അതേസമയം, സിനിമയുടെ ഉള്ളടക്കത്തില് ക്രൈസ്തവ വിരുദ്ധമായ ആശയങ്ങളൊന്നും ഉള്പ്പെട്ടിട്ടില്ല എന്ന സംവിധായകന്റെ ഉറപ്പിനെ അവിശ്വസിക്കേണ്ട കാര്യവുമില്ല. മലയാള സിനിമയില് ക്രൈസ്തവ വിരുദ്ധത ചിത്രീകരിക്കപ്പെടുന്നത് അപൂര്വമല്ല എന്നുള്ളത് ഏവരും മനസിലാക്കിയിരിക്കുന്ന ഒരു കാര്യമാണ്. ക്രൈസ്തവ സമൂഹവും കത്തോലിക്കാ സഭയും ഉയര്ത്തിപ്പിടിക്കുന്ന മൂല്യങ്ങളെ അപ്പാടെ തള്ളിക്കളഞ്ഞുകൊണ്ട് ക്രിസ്തീയതയ്ക്ക് തികച്ചും വ്യാജമായ മറ്റൊരു ഭാഷ്യം നല്കുന്ന സിനിമകള് പോലും ഇവിടെ നിര്മ്മിക്കപ്പെട്ടിട്ടുണ്ട്. പാപം ചെയ്യാത്തവര് കല്ലെറിയട്ടെ എന്ന സിനിമ ഒരു ഉദാഹരണമാണ്. ക്രൈസ്തവര് അമൂല്യമായ കരുതുന്ന പലതിനെയും വിലകുറഞ്ഞ തമാശകള് സൃഷ്ടിക്കുന്നതിനായി പിച്ചിച്ചീന്തുന്ന രീതിയും സമീപകാലങ്ങളിലായി പതിവായി കാണപ്പെടുന്നുണ്ട്. അത്തരം പ്രവണതകള് തികച്ചും പ്രതിഷേധാര്ഹവും ഒഴിവാക്കപ്പെടേണ്ടതുമാണ്. ഇത്തരത്തിലുള്ള പ്രവണതകള് വര്ദ്ധിച്ചുവരുന്നതുമായി ബന്ധപ്പെട്ട അസ്വസ്ഥതകള് ക്രൈസ്തവ സമുദായത്തില് പലകോണുകളിലായി പുകഞ്ഞുകൊണ്ടിരിക്കുകയും, ഇത്തരം പ്രവര്ത്തനങ്ങള്ക്ക് പിന്നില് ചില ആസൂത്രിത ശ്രമങ്ങള് ഉണ്ടെന്ന ആരോപണങ്ങള് ശക്തിപ്പെടുകയും ചെയ്തിരിക്കുന്ന പ്രത്യേക സാഹചര്യത്തിലാണ് ഒരേ സംവിധായകന്റെ രണ്ടു സിനിമകളെക്കുറിച്ചുള്ള വാര്ത്തകള് പുറത്തുവരുന്നത്. ആ രണ്ടു സിനിമകളുടെയും പേരുകള്ക്ക് ക്രൈസ്തവ വിശ്വാസവുമായി ബന്ധമുണ്ടായിരുന്നു എന്നുള്ളത് കുറേപ്പേരെ പ്രകോപിതരാക്കുകയും പതിവിലേറെ പ്രതിഷേധം ആ ചിത്രങ്ങളുമായി ബന്ധപ്പെട്ട് ഉയരുകയും ചെയ്തു. ഇത്തരം വിഷയങ്ങളില് പ്രതികരിക്കേണ്ടതേയില്ല എന്ന വാദഗതി യുക്തമല്ല. എന്നാല്, ക്രൈസ്തവ പ്രതികരണങ്ങള് ക്രിസ്തീയവും മാതൃകാപരവുമായിരിക്കണം എന്നുള്ളതില് സംശയമില്ലതാനും. സോഷ്യല്മീഡിയയിലും സമൂഹത്തിലും ചില പ്രത്യേക വിഭാഗങ്ങള് അക്രമസ്വഭാവത്തോടെ പ്രതികരിക്കുന്നു എന്നതിനാല്, ആ രീതി ക്രൈസ്തവര് സ്വീകരിക്കുന്നത് ആശാസ്യമല്ല. ശത്രുക്കളായി കണ്ട് യുദ്ധം ചെയ്ത് തോല്പ്പിക്കാനല്ല, വിവേകത്തോടെ പ്രതികരിച്ച് ശാശ്വത പരിഹാരം നേടാനാണ് നാം പരിശ്രമിക്കേണ്ടത്. പ്രതികരണങ്ങള്ക്കൊണ്ട് ശത്രുക്കളെ സൃഷ്ടിക്കുന്ന രീതി ക്രിസ്തീയമാണെന്ന് കരുതാനാവില്ല. ഇത്തരം വിഷയങ്ങളില് അതിവൈകാരികത സൃഷ്ടിച്ച് വര്ഗീയ വിദ്വേഷം വിതയ്ക്കാന് ശ്രമിക്കുന്ന ബാഹ്യശക്തികളുടെ ഇടപെടലുകളുണ്ടോ എന്നും സംശയിക്കേണ്ടതുണ്ട്. രൂക്ഷപ്രതികരണങ്ങളുമായി രംഗപ്രവേശംചെയ്ത ചിലരുടെയെങ്കിലും ഉദ്ദേശ്യശുദ്ധി നല്ലതാണെന്ന് കരുതാനാവില്ല. പ്രശസ്തിക്കോ രാഷ്ട്രീയ നേട്ടങ്ങള്ക്കോ ഇത്തരം അവസരങ്ങളെ ഉപയോഗിക്കാന് കരുതിയിരിക്കുന്ന വ്യക്തികളെയും സംഘടനകളെയും തിരിച്ചറിഞ്ഞ് മാറ്റിനിര്ത്താനുള്ള ഉത്തരവാദിത്തവും എല്ലാവര്ക്കുമുണ്ട്. അതോടൊപ്പം, ഇത്തരത്തില് സൃഷ്ടിക്കപ്പെടുന്ന വിവാദങ്ങള് വിപരീതമായ ഫലങ്ങള് ഉളവാക്കുന്ന അവസ്ഥ സംജാതമാകുന്നതിനെക്കുറിച്ചും നാം ജാഗരൂകരാകണം. സിനിമയുടെ നിര്മ്മാതാക്കളെ സംബന്ധിച്ചിടത്തോളം ഏതുതരത്തിലുള്ള വിവാദങ്ങള് സൃഷ്ടിക്കപ്പെടുന്നതും, അത് സിനിമയുടെ റിലീസിന് തടസമായി മാറുന്നില്ലെങ്കില് പ്രചാരണത്തിന് നല്ലതാണ്. അത്തരത്തില് അനര്ഹമായ നെഗറ്റിവ് പബ്ലിസിറ്റി സമ്ബാദിച്ചുകൊടുക്കുവാന് അതിരുവിട്ട ചര്ച്ചകള് കാരണമായേക്കാം. അമിതവൈകാരികത പ്രകടിപ്പിക്കുന്ന ചര്ച്ചകള് തീവ്രവാദപരമായി മാറുന്നത് ക്രൈസ്തവ സമൂഹത്തിന്റെ പൊതുവായ സല്പ്പേരിനും സാമാന്യ ജനതയ്ക്കിടയിലുള്ള സ്വീകാര്യതയ്ക്കും കോട്ടം വരുത്തിയേക്കാം എന്നുള്ള അപകടവുമുണ്ട്. ഇത്തരം പ്രതികരണങ്ങള്ക്കുമേലുള്ള തുടര്ചര്ച്ചകള് കൂടുതല് രൂക്ഷമായി മാറുന്നതാണ് സോഷ്യല്മീഡിയയിലെ മറ്റൊരു പ്രതിഭാസം. വിഭാഗീയതയെ പ്രതിരോധിക്കേണ്ടതിന്റെ ആവശ്യകത മനസിലാക്കിയുള്ള യാഥാര്ഥ്യബോധത്തോടെയുള്ള സമീപനം പലപ്പോഴും നമുക്ക് കൈമോശം വന്നുപോകുന്നുണ്ടോ എന്ന് സംശയിക്കേണ്ടിയിരിക്കുന്നു. പ്രതികരണത്തിന്റെ ശൈലിയെക്കുറിച്ചുള്ള അഭിപ്രായവ്യത്യാസം ശത്രുതയിലേക്കല്ല, സംവാദത്തിലേയ്ക്കും സമവായത്തിലേയ്ക്കുമാണ് നമ്മെ നയിക്കേണ്ടത്. തങ്ങള് ചിന്തിക്കുന്നത് മാത്രമാണ് ശരി എന്ന വിധത്തിലുള്ള ചിന്തകളുടെ പ്രാമുഖ്യം സോഷ്യല്മീഡിയയുടെ അതിപ്രസരത്തിന്റെ പശ്ചാത്തലത്തില് നമുക്കിടയില് വളര്ന്നുവരുന്നുണ്ട്. ഒരു വിഷയത്തിന്റെ വിവിധ വശങ്ങള് വിവേകപൂര്വ്വം വിശകലനം ചെയ്ത് സന്തുലിതവും സ്വീകാര്യവുമായ നിലപാടുകള് സ്വീകരിക്കാനാണ് എല്ലാവരും കൂടുതല് ശ്രദ്ധിക്കേണ്ടത്. ക്രൈസ്തവ സമൂഹത്തില് സമീപകാലങ്ങളായി വളര്ന്നുവന്ന സമുദായബോധത്തിന് ഒട്ടേറെ സത്ഗുണങ്ങളുണ്ട്. ഒരുമിച്ചു മുന്നേറണമെന്നും അതിക്രമങ്ങളെയും കടന്നുകയറ്റങ്ങളെയും ഒരുമിച്ചുനിന്ന് പ്രതിരോധിക്കണമെന്നുമുള്ള തിരിച്ചറിവ് മോശമല്ലാത്ത ഒരു വിഭാഗം ക്രൈസ്തവരില് രൂപപ്പെട്ടിരിക്കുന്നത് കാലഘട്ടത്തിന്റെ ആവശ്യം കൂടിയാണ്. അത്തരം കാഴ്ചപ്പാടുകളുടെ നന്മയും കാലികപ്രസക്തിയും മനസിലാക്കി പ്രതികരിക്കുവാന് എല്ലാവരും ബാധ്യസ്ഥരാണ്. അതോടൊപ്പം, ആള്ക്കൂട്ടത്തിന്റെ ആക്രോശങ്ങള്ക്കപ്പുറം വിവേകവും ബുദ്ധിയും വിനിയോഗിച്ചുകൊണ്ടുള്ള ക്രിസ്തീയമായ ഇടപെടലുകളിലേയ്ക്ക് സമുദായബോധവും പ്രതികരണ ശൈലിയും മാറ്റപ്പെടേണ്ടതും അത്യന്താപേക്ഷിതമാണ്. ഫാ. ജേക്കബ് ജി പാലയ്ക്കാപ്പിള്ളി ഡെപ്യൂട്ടി സെക്രട്ടറി ജനറല്, ഔദ്യോഗികവക്താവ്, കെ.സി.ബി.സി. ഡയറക്ടര്, പി.ഒ.സി. TAGS Facebook Twitter Google WhatsApp Email Print